Russiese seiljag raak ŉ ‘internasionale verleentheid’Alexei Mordasjof se luukse seiljag, Nord, in Hongkong se water (12 Oktober 2022) (Foto: Peter Parks/AFP) Die Suid-Afrikaanse regering se “skandalige besluit” om die luukse seiljag van een van die rykste Russiese oligarge in Suid-Afrika toe te laat, is ŉ “internasionale verleentheid”. Darren Bergman, die DA se skaduminister oor internasionale betrekkinge en samewerking, sê internasionale media, soos die Wall Street Journal berig reeds oor die kwessie en het spesifiek daarop gewys dat Suid-Afrika die vaartuig in sy waters sal toelaat ondanks Amerikaanse en Europese sanksies teen die eienaar. Maroela Media het vroeër berig Nord, ŉ superseiljag van $500 miljoen wat met die Russiese miljardêr Alexei Mordasjof verbind word, is op pad na Suid-Afrika nadat dit twee weke gelede uit Hongkong vertrek het waar dit vir drie weke geanker was. Mordasjof is glo ŉ nabye vriend van pres. Wladimir Poetin en is een van die Russe teen wie die VSA, die Europese Unie en Brittanje sanksies ingestel het ná Moskou se inval in Oekraïne. “Die Demokratiese Alliansie stem heelhartig saam met Kaapstad-burgemeester Geordin Hill-Lewis se versoek aan die minister van internasionale betrekkinge en samewerking, Naledi Pandor, om te verhoed dat die seiljag in Suid-Afrika vasmeer.” Alexei Mordasjof (Foto: Kremlin.ru via Wikimedia Commons) Bergman sê die Vrye Wêreld het ŉ doelbewuste besluit geneem om ŉ einde te probeer bring aan Rusland se onwettige inval in Oekraïne en enige pogings wat nie dié poging ondersteun of aanmoedig nie, is immoreel. “Deur Russiese geldmagnate en hul speelgoed in Suid-Afrika vrylik toe te laat, lok ons ŉ mark wat onnodige en ongewensde aandag na ons kusgebied kan bring. Dit kan lei tot meer terreurwaarskuwings, langer gryslys-periodes en selfs ŉ aanloop tot hiperinflasie.” Die DA sê hy is genoop om maniere te vind om die vaartuig in Suid-Afrikaanse water te arresteer, aangesien die Suid-Afrikaanse regering tans aan die verkeerde kant van internasionale wetgewing is. “Net soos wat die Suid-Afrikaanse regering nie wettig gebonde is deur die VSA- of EU-sanksies nie, is ons ook nie wettige gebonde daaraan om die seiljag toe te laat om vas te meer nie. As die party wat die nasionale regering aanspreeklik hou, voeg die DA sy stem by Kaapstad-burgemeester Hill-Lewis en ons doen ŉ beroep op pres. Cyril Ramaphosa en minister Pandor om op te staan vir internasionale wetgewing en om toegang te verbied vir hierdie seiljag.”